તડકો લાગવાથી કાળા થવાય તે વાત સાચી, પણ તેની પાછળ એક બીજું કારણ પણ છે. આફ્રિકા અને એશિયામાં તડકો વધારે પડે છે એટલે વિટામીન ડી ઝડપથી મળી જાય છે. ઉત્તર ગોળાર્ધમાં ઓછો સૂર્યપ્રકાશ હોય તેથી વિટામીન ડી માટે ત્વચાનો રંગ જુદો પડ્યો હશે એવી માન્યતા છે. આ ફેરફાર છેલ્લા 10 હજાર વર્ષોમાં આવ્યો હશે. તે પહેલાં યુરોપમાં જઈને વસેલા માણસની ત્વચાનો રંગ પણ ગોરો નહીં હોય તેમ માનવામાં આવે છે. તેનો એક પુરાવો હાલ વિજ્ઞાનીઓએ આપ્યો છે. ગુફાઓમાંથી અને ખોદકામ દરમિયાન અશ્મી મળી આવે તેમાંથી ઘણી વાર ડીએનએ મળી આવે છે. પૂરતા પ્રમાણમાં ડીએનએ મળી આવે તો તેના આધારે સમગ્ર શરીર કેવું હશે તેનો અંદાજ મેળવી શકાય.